Mette Gjerskov (S), 2011-05-10:
Jamen jeg skal jo sige tak for debatten.
Nu ved jeg godt, at det er hårdt at være regering og skulle støtte et socialdemokratisk forslag.
Det kan man næsten ikke finde ud af.
Som udgangspunkt har jeg meget svært ved at se, at nogen kan have noget imod, at vi sætter nogle kloge folk sammen på forholdsvis kort tid, beder dem om at tænke nogle kloge tanker, uden at vi på den måde på forhånd har lovet, at vi vil bruge dem til noget, altså, at vi ikke er bundet – der er jo ingen binding i det her – men nej, det vil man ikke.
Jeg synes, det viser meget, meget tydeligt, at vi har en træt og slidt regering, som sidder fast.
Det er en regering, der ved det hele selv, en regering, der ikke behøver nye tanker, der ikke behøver input til nye ideer, den har tænkt det hele, den har gjort det hele, selv miljømilliarden har vi fået støvet af i dagens anledning.
Jeg må sige, jeg synes, at det er ærgerligt, at der ikke er bare sådan en lillebitte smule gnist af nytænkning eller nysgerrighed eller interesse for, hvordan vi så får skabt nogle arbejdspladser med den der natur, og hvad det er, de taler om, dem, der siger, at naturen ikke nødvendigvis stjæler arbejdspladser, og hvordan vi mon kunne finde ud af en måde at finansiere ny natur på uden yderligere skatter og afgifter.
Altså, jeg skulle egentlig tro, at det var sådan et drømmescenarie for en borgerlig, at man prøver at tænke anderledes, inddrage erhvervslivet, inddrage borgerne, men det er altså ikke det, vi har set i dag.
Vi har desværre set en regering, som sidder fast og er træt og uden inspiration.
De tror, at de har opfundet samtlige dybe tallerkner i verden.
Men jeg vil så til gengæld tillade mig at glæde mig over, at de øvrige partier i oppositionen har været så positive i deres ordførertaler, og jeg vil også gerne understrege, at det faktisk har været ret vigtigt for os at lægge en forholdsvis stram tidsplan ned over det her.
Skal man foreslå en kommission, gælder det altså om at få noget hurtigarbejdende, så det ikke bare bliver en syltekrukke, så det ikke bare bliver noget med, at uha, man må vente på kommissionen.
Det er jo ikke det, det her drejer sig om.
Det her drejer sig om nogle, der skal tænke ekstra, mere, nyt, og det må under ingen omstændigheder være med til at bremse nogle af de gode initiativer, der måtte kunne komme teoretisk set fra den nuværende regering, men forhåbentlig fra den nye regering.
Det synes jeg er vigtigt, og derfor vil jeg meget klart sige, at det er det, der er hensigten med det her.
Det er ikke noget langsigtet projekt, det er en forholdsvis hurtigarbejdende kommission, som kan hjælpe os med til at få sikret naturen i fremtiden, få sikret, at vi tænker nyt, og også hvad jeg synes er utrolig vigtigt, og hvad vi Socialdemokrater synes er utrolig vigtigt, når vi taler naturpolitik, at vi inddrager folk, at den enkelte kan være med til at skabe naturen, at virksomheden kan være med til at være grøn.
Der er jo faktisk virksomheder, som ser det som et kæmpe potentiale at få lov til at være grønne, få lov til at bidrage til den grønne dagsorden.
Danmark behøver ikke at blive grimmere.
Danmark kan godt blive grønnere.
Det her var en af de muligheder, vi så for at finde ekstra finansiering.
Det er så ikke i dag, vi får flertal for det.
Det vil jeg ærgre mig over.
Men til gengæld vil jeg glæde mig til et udvalgsarbejde, hvor vi måske forhåbentlig kan få drøftet det lidt nærmere og måske også kan få fjernet nogle af de der automatreaktioner med, at regeringen ved alting, og at det gør Dansk Folkeparti også, og at alle andre bare ikke har fattet en bønne.
Jeg glæder mig til udvalgsarbejdet, og så håber jeg, at vi under alle omstændigheder kan få en ordentlig naturpolitisk diskussion, også i udvalget.